ไฟแนนเชียลไดเจสต์
บริษัท ฟิทช์ เรทติ้งส์ (ประเทศไทย) จัดอันดับเครดิตภายในประเทศระยะยาวสำหรับหุ้นกู้ไม่มีหลักประกันไม่ด้อยสิทธิชุดใหม่ครั้งที่ 2/2555
13 ก.ย. 2555

ฟิทช์ยกเครดิตหุ้นกู้ปูนซิเมนต์ไทย ‘A’ 
บริษัท ฟิทช์ เรทติ้งส์ (ประเทศไทย) จัดอันดับเครดิตภายในประเทศระยะยาวสำหรับหุ้นกู้ไม่มีหลักประกันไม่ด้อยสิทธิชุดใหม่ครั้งที่ 2/2555 ของบริษัท ปูนซิเมนต์ไทย (SCC) มูลค่าไม่เกิน 2.5 หมื่นล้านบาท ครบกำหนดไถ่ถอนปี 2559 ที่ระดับ “A” โดยเงินที่ได้รับจากการออกหุ้นกู้ชุดใหม่นี้จะนำมาใช้ชำระคืนหุ้นกู้ชุดเดิมที่ถึงกำหนดไถ่ถอน และใช้สำหรับการลงทุนในอนาคต
อันดับเครดิตสะท้อนถึงการที่บริษัทมีการกระจายความเสี่ยงของแหล่งที่มาของรายได้จากธุรกิจต่างๆ ได้แก่ ธุรกิจปิโตรเคมี ปูนซีเมนต์ กระดาษ และวัสดุก่อสร้าง นอกจากนี้สถานะความเป็นผู้นำในตลาดภายในประเทศของธุรกิจปูนซีเมนต์และกระดาษ น่าจะช่วยรักษาความสามารถในการสร้างกระแสเงินสดจากการดำเนินงานของบริษัท ในช่วงที่ธุรกิจปิโตรเคมียังคงมีความท้าทายอยู่สูงในปี 2555
อนุพันธ์เพิ่มทางเลือกนักลงทุน 29 ต.ค.นี้ 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ตลาดอนุพันธ์พร้อมเปิดซื้อขาย SET50 Futures และ SET50 Options โฉมใหม่ และเริ่มเทรด Sector Futures ซึ่งอ้างอิงกับดัชนีหมวดธุรกิจของตลาดหลักทรัพย์ 5 หมวดธุรกิจ ในวันที่ 29 ต.ค.นี้ ทำให้ผู้ลงทุนได้ประโยชน์จากตัวเลือกที่มากขึ้น และสภาพคล่องที่คาดว่าจะเพิ่มขึ้น 
“Sector Futures จะเป็นเครื่องมือที่เพิ่มโอกาสในการใช้งานเพื่อติดตามความเคลื่อนไหวของหุ้นในหมวดธุรกิจหลักๆ ได้อย่างสะดวกรวดเร็ว ด้วยต้นทุนที่มีประสิทธิภาพมากขึ้น” นางเกศรา กล่าว
ร้อกเวิธร่วมทุนขยายตลาดเฟอร์นิเจอร์
คณะกรรมการบริษัท ร้อกเวิธ (ROCK) มีมติอนุมัติให้ร่วมลงทุนในบริษัท นอร์มมี ไอดีเอ็ม ซึ่งดำเนินธุรกิจออกแบบตกแต่งภายในแบบครบวงจร โดยเข้าถือหุ้น 15% ของทุนจดทะเบียน 1 ล้านบาท ทำให้บริษัทสามารถขยายฐานไปในตลาดเฟอร์นิเจอร์ที่อยู่อาศัย
ทาพาโก้กำไรพุ่งหนุนกำไร
บริษัท ทาพาโก้ (TAPAC) แจ้งกำไรสุทธิงวดไตรมาส 3 ปีนี้ จำนวน 17.52 ล้านบาท กำไรต่อหุ้น 0.19 บาท เพิ่มขึ้น 160.20% จากช่วงเดียวกันของปีก่อน เนื่องจากมีรายได้จากการขายและการให้บริการเพิ่มขึ้น 17.20% เป็น 161.752 ล้านบาท 
นอกจากนี้ ยังมีอัตรากำไรขั้นต้น 27.61% เพิ่มขึ้นจากช่วงเดียวกันของปีก่อน ซึ่งอยู่ที่ 21.75% ส่วนงวด 9 เดือนของปีนี้ กำไรสุทธิ 37.33 ล้านบาท กำไรต่อหุ้น 0.40 บาท จากช่วงเดียวกันของปีก่อน กำไรสุทธิ 27.27 ล้านบาท กำไรต่อหุ้น 0.30 บาท
กองทุน ENGY ปันผล 7 สตางค์
คณะกรรมการกองทุนเปิด MTRACK ENERGY ETF (ENGY) มีมติกำหนดวันปิดสมุดทะเบียนเพื่อสิทธิรับเงินปันผลในวันที่ 26 ก.ย. 2555 เพื่อจ่ายเงินปันผลจากผลการดำเนินงานงวดวันที่ 1 ม.ค.-30 มิ.ย. 2555 ในอัตราหน่วยลงทุนละ 0.07 บาท และจ่ายเงินในวันที่ 5 ต.ค. 2555